<classify> SERIKALI ya Mapinduzi Zanzibar SMZ imesifu mchango mkubwa unaotolewa na taasisi za kifedha nchini katika kuwainua wafanyabiashara wadogo ili wakuze mapato yao na kuchangia uchumi wa nchi.Naibu Waziri wa Ujenzi, Mawasiliano na Usafirishaji, Mohammed Ahmada Salum, amesema serikali zote mbili, ya Zanzibar na Jamhuri ya Muungano wa Tanzania, zinaamini kuwa mchango wa benki mbalimbali ni muhimu kwa ustawi wa wajasiriamali na taifa kwa jumla. Akifungua mkutano wa mafunzo kwa wanachama wa Klabu ya Biashara ya Benki ya NMB Zanzibar jana, alisema mafanikio ya wafanyabiashara kwa maisha yao, pia yanaongeza mapato ya serikali kupitia kodi wanazolipa.Alisema hatua ya NMB kuwaandalia mafunzo wajasiriamali wa klabu hiyo wapatao 300 kuhusu kodi na jinsi ya kutunza fedha, ni muhimu kwa kuwa inawajengea wananchi uwezo ili wawe na mazoea ya kulipa kodi badala ya kukwepa.Aidha, alisema kuwapatia mafunzo, kuwajengea uwezo na kuona umuhimu wa kuimarisha uhusiano na wadau na taasisi mbali mbali zinazotoa huduma, kutakuza uelewa wa kufanya biashara zao kitaalamu zaidi. Alisema kuwaunganisha wateja ambao ni wajasiriamali ili wawe na muundo mzuri wa upashanaji habari, utakaounganisha wanachama wa klabu na NMB, ni jambo la msingi kwani katika ulimwengu wa sasa mtu hawezi kupata ufanisi kwa kujitenga na kufanya mambo peke yake.  <topic>: KITAIFA 